Սթիվեն Քոլբեր

Սթիվեն Թայրոն Քոլբեր (անգլ.՝ Stephen Tyrone Colbert, /koʊlˈbɛɹ/, մայիսի 13, 1964(1964-05-13)[…], Վաշինգտոն, Կոլումբիայի շրջան, ԱՄՆ), ամերիկացի կատակերգու, հեռուստահաղորդավար, դերասան և գրող։ Առավել հայտնի է որպես Comedy Central  հեռուստաալիքով հեռարձակված «The Colbert Report» ծրագրի (2005-2014) և CBS  հեռուսատաալիքով հեռարձակվող «The Late Show with Stephen Colbert» թոք-շոուի հաղորդավար (սկսած 2015 թվականի սեպտեմբերից)։
Քոլբերը հինգ անգամ արժանացել է  Պրայմ թայմ «Էմմի» մրցանակի, երկու անգամ՝ «Գրեմմի»-ի և երկու անգամ՝ «Պիբոդի»-ի։ 2006 և 2012 թվականներին «Թայմ» ամսագրի վարկածով Քոլբերը ճանաչվել է 100 ամենաազդեցիկ մարդկանցից մեկը։ 2007 թվականին նրա «I Am America (And So Can You!)»  գիրքը «The New York Times»-ի վարկածով ճանաչվել է համար 1 բեսթսելլեր։


== Կենսագրություն ==
Սթիվեն Քոլբերը ծնվել է Վաշինգտոնում և մեծացել է Հարավային Կարոլինայի Չարլստոն քաղաքում՝ բժշկի ընտանիքում՝ լինելով տասնմեկ երեխաներից ամենափոքրը։ Հարցազրույցում Քոլբերը իր ծնողներին նկարագրել է որպես բարեպաշտ և միևնույն ժամանակ բարձր մտավորականությունը գնահատող մարդկիկ։ Ընտանիքում նրանց սովորեցրել են, որ կարելի է կասկածի տակ դնել եկեղեցին, բայց միևնույն ժամանակ մնալ կաթոլիկ։
Հարավային նահանգների բնակիչների հետ կապված բացասական կարծրատիպերը հանգեցրել են նրան, որ Քոլբերը երիտասարդ տարիքում սովորել է թաքցնել իր հարավային ակցենտը։ Նա նկատել է, որ հարավի բնակիչներին սակավ ինտելեկտուալ են համարում, և որպեսզի խուսափի նման կարծրատիպերից, սովորել է նմանակել հեռուստատեսության հաղորդավարների ոճը։
Նրա հայրը մահացել է 1974 թվականին՝ ավտովթարից, իր երկու որդիների՝ Փիթերի և Փոլի հետ։ Սթիվենը սովորել է «Porter Gaud» դպրոցում, «Համբդեն Սիդնեյ» քոլեջում և Հյուսիսարևմտյան համալսարանին կից «School of Speech and Communication» դպրոցում, որտեղ հաճախել է դերասանական արվեստի դասընթացների։
Երիտասարդ տարիքում Քոլբերը երազել է ուսումնասիրել ծովային կենսաբանություն, սակայն ականջի թմբկաթաղանթի վերականգնման վիրահատության ժամանակ վնասվել է նրա ներքին ականջը, ինչի պատճառով նա չէր կարող սուզվել ջրի տակ։ Այս վիրահատության ժամանակ նրա աջ ականջը խլացել է։


== Գործունեություն ==
Քոլբերը 1997 թվականին եկել է «The Daily Show»-ի երկրորդ եթերաշրջանին։ 1999 թվականից հաղորդումը վարել է Ջոն Ստյուարտը։ Այդ ընթացքում հաղորդումն աստիճանաբար ավելի քաղաքականացվել է, հատկապես՝ 2000 թվականի ընտրություններից առաջ։ Ի տարբերություն Ջոն Ստյուարտի, որը հաղորդումը վարել է հենց իր դերում՝ Քոլբերը խաղացել է հորինված կերպար, որին նույնպես անվանել են «Սթիվեն Քոլբեր»։
2005 թվականի հոկտեմբերից Քոլբերը սկսել է վարել սեփական հաղորդոմը՝ «The Colbert Report», որտեղ խաղացել է նույն կերպարի դերը, ինչ «The Daily Show»-ում։ Ձևաչափի համաձայն՝ այն լրատվական հաղորդում է, որը հաղորդավարներ Գլեն Բեք և Բիլ Օ'Ռեյլի շոուների նմանակումն է։ 2014 թվականի ապրիլին հայտնի է դարձել, որ «The Late Show» հաղորդավար Դեյվիդ Լետտերմանին փոխարինելու է Քոլբերը։ 2014 թվականի դեկտեմբերի 18-ին կայացել է «The Colbert Report»-ի վերջին թողարկումը։ 2015 թվականի սեպտեմբերի 1-ին՝ CBS հեռուստաալիքով հաջողությամբ մեկնարկել է «The Late Show with Stephen Colbert» հաղորդումը, որի վարկանիշն առաջին շաբաթվա ընթացքում աճել է 24 տոկոսով։


=== 2008 թվականին ԱՄՆ նախագահի պաշտոնի հայտ ===
2007 թվականի հոկտեմբերի 16-ին Քոլբերը հայտարարել է 2008 թվականի նախագահական ընտրություններում ԱՄՆ-ի նախագահի պաշտոնի համար իր թեկնածությունն առաջադրելու մտադրության մասին։
Նրա սկանդալային հայտարարություններից մեկը հետևյալն է եղել.

Շատ կարճ ժամանակում նրա կողմն են անցել ավելի քան մեկ միլիոն ամերիկացիներ՝ դրանով իսկ ցույց տալով ֆավորիտների դեմ քվեարկելու իրենց պատրաստակամությունը։
2007 թվականի նոյեմբերի 1-ին Հարավային Կարոլինայի դեմոկրատական կուսակցությունը դեմ է քվեարկել նրա թեկնածության ընդունմանը։ Մի քանի օր անց Քոլբերը հայտարարել է իր քարոզարշավը դադարեցնելու մասին։
Չնայած դրան, Ջո Կեսադան՝ «The Colbert Report»-ին տված հարցազրույցում հայտարարել է, որ Marvel-ի տիեզերքում նրա դիրքերը, որպես թեկնածու, դեռևս ուժեղ են։


== Ստեղծագործություն ==
«The Colbert Report»-ի առաջին թողարկումներից մեկում Քոլբերն օգտագործել է հորինված «Truthiness» բառը (անգլ.՝ truth՝ ճիշտ է), որը 2005 թվականին ճանաչվել է տարվա բառ։
2006 թվականի գարնանը «Թայմ» ամսագիրը Սթիվեն Քոլբերին դասել է տարվա հարյուր ամենաազդեցիկ մարդկանց շարքը։ 2006 թվականի ապրիլի 29-ին Սթիվենը ելույթ է ունեցել Սպիտակ տան թղթակիցների ասոցիացիայի ամենամյա ընթրիքի ժամանակ (անգլ.՝ White House Correspondents’ Association), կարդալով երգիծական խոսքը, որում նա խիստ քննադատել է Ջորջ Ու. Բուշին և նրա կառավարությունը։ Նրա ելույթը ԶԼՄ-ներում արձագանքների հեղեղ է առաջացրել։ Ելույթի տեսագրությունը  հինգ ամիս առաջին տեղում է մնացել «ITunes Store»-ի ամենաշատ ներբեռնվող տեսանյութերի ցանկում։
2009 թվականի սկզբին Սթիվենն իր հեռուստաշոուի հանդիսատեսին կոչ է արել մասնակցել ՆԱՍԱ-ի առցանց քվեարկությանը, որի արդյունքում պետք է որոշվեր Միջազգային տիեզերական կայանի նոր մոդուլի անունը։ Սթիվենն առաջարկել է այն անվանել իր անունով՝ COLBERT։ Չնայած որ նա հաղթել է, մոդուլը կոչվել է «Tranquility», սակայն մի քանի ամիս անց Սթիվենի անունով է կոչվել Միջազգային տիեզերական կայանի սպորտային տրենաժորը, որը 2009 թվականի աշնանը տեղադրվել է մոդուլի մեջ։
2012 թվականի ԱՄՆ-ի նախագահական ընտրությունների նախընտրական քարոզարշավի ժամանակ՝ Միթ Ռոմնիի թիմի խայտառակումից հետո Քոլբերը հրապարակավ կատարել է «America The Beautiful» հանրահայտ հայրենասիրական  երգը։


== Անձնական կյանք ==

Քոլբերի խոսքով՝ ինքը քաղաքականությամբ այնքան էլ չի հետաքրքրվել մինչև «The Daily Show» գալը։ 2004 թվականին տված հարցազրույցում ասել է, որ իրեն համարում Է դեմոկրատների կողմնակից։ Քոլբերը կաթոլիկ է և դասավանդում է կիրակնօրյա դպրոցում։
Նա ամուսնացել է Էվելին Մաքգի-Կոլբերի հետ (անգլ.՝ Evelyn McGee-Colbert), ունի երեք երեխա։ Ընդ որում՝ Քոլբերը չի ուզում, որ իր երեխաները դիտեն «The Colbert Report»-ը, քանի որ կարծում է, որ երեխաները սարկազմ չեն հասկանում։


== Ճանաչում ==


=== Մրցանակներ ===
2004 — «Էմմի»՝ The Daily Show-ի սցենարների համար
2005 — «Էմմի»՝ The Daily Show-ի սցենարների համար
2006 — «Էմմի»՝ The Daily Show-ի սցենարների համար
2007 — «Տարվա հռետոր» (Cross Examination Debate Association, CEDA)
2008 — «Տարվա մարդ»՝ ըստ «Վեբբի» մրցանակի։


=== Այլ ===
2008 թվականին պրոֆեսոր Ջեյսոն Բոնդը Սթիվեն Քոլբերի անունով է կոչել իր հայտնաբերած նոր տեսակի սարդը (Aptostichus stephencolberti)։
2008 թվականին պրոֆեսոր Բիլլ Սթարկը իր հայտնաբերած գարնանաթևիկի նոր տեսակն անվանել է «Diamphipnoa colberti»՝  Քոլբերի պատվին։
Ամերիկացի միջատաբան Քվենտին Վիլերն ու Քելլի Միլլերը իրենց հայտնաբերած լողաբզեզին տվել են «Agaporomorphus colberti» անունը՝ դերասանի 45-ամյակի առթիվ։
2014 թվականին հետահանուկի նոր ենթատեսակներից մեկը՝ «Aleiodes colberti»-ն, նույնպես անվանակոչվել է Սթիվեն Քոլբերի պատվին։
2016 թվականին միջատաբան Մայքլ Ֆերոն՝ Կլեմսոնի համալսարանից, «Staphylinidae» ընտանիքի մաս կազմող «Sonoma» հյուսիսամերիկյան տեսակի նոր տիպի բզեզին անվանել է Քոլբերի պատվին (Sonoma colberti) :


== Ֆիլմագրություն ==


== Ծանոթագրություններ ==


== Արտաքին հղումներ ==
The Colbert Report-ի պաշտոնական կայքը(անգլ.)